In da Innan Mongolei miaßn ålle Stråßnschüidln,  Vakaufsständ und Dokumente vu da Regiarung zwoaspråchig sei mid'm klassischn Mongolisch und im Chinesischn. Es gibt drei mongolische Feansehsenda, in da letztn Zeid håd si si außadem duachgsetzt, dass de Duachsång in de öffntlichn Vakeahsmittln zwoaspråchig gmåcht wean. In de städtischn Zonen kãu ma åwa feststöin, dass s'Mongolische imma mea vum Chinesischn zruckdrängd wiad, weu vu de jingan Leid imma mea fließnd Chinesisch redn kinan. Am Lãnd åwa hãm si de mongolischn Tradizionen nu dahåidn kina; es wiad  sogoa nu im åidn (klassisch-mongolischn) Alphabet gschrim, währnd ma in da Äißan Mongolei a kirillischs Alphabet eigfüaht håd. Im kirillischn Mongolisch schreibat si da offizielle Nãm vu da Region Өвөр Монголын Өөртөө Засах Орон (Övör Mongolyn Öörtöö Zasach Oron).